Урысейм и ТхакIуэхэм я зэхуэсышхуэ
Урысейм и ТхакIуэхэм я зэгухьэныгъэм и XV съезд иджыблагъэ Москва щекIуэ-кIащ. Абы къыщаIэтащ куэд щIауэ ягу къеуэ Iуэхугъуэ зыбжанэ.
Тхьэзэплъ Хьэсэн, Хамхоев Хьэжы-Мурат, Тер-Маркарьян Аршак, Беппаев МутIэлип, Рахманов Вадим сымэ.
КъБР-м и ТхакIуэхэм я зэгухьэныгъэм и тхьэмадэ Беппаев МутIэлипрэ сэрэ республикэм къыбгъэдэкIыу а зэхыхьэ иным драгъэблэгъат.
МафIэгум дыкъикIыу Литера-торхэм я унэ нэхъыщхьэм дыщынэсам сыхьэтибгъу хъуауэ арат. Хуабжьу згъэщIэгъуащ къалэдэс тхакIуэхэм дежкIэ иджыри пщэдджыжь нэмэз зэманым ахэр зэхуэсауэ зэрыслъэгъуар. Съездым и делегатхэм я мызакъуэу, Совет Союзым хыхьэу щыта республикэхэм къабгъэдэкI хьэщIэ лъапIэхэми дащрихьэлIащ абы. ТхакIуэхэм я унэм, бжьэ къэпщIам хуэдэу, цIыхур щызэрызехьэрт: куэд щIауэ зэрымылъэгъуа зэныбжьэгъухэр зэрыгъуэтыжауэ зэдэуэршэрырт, хъыбарыщIэхэмкIэ зэдэгуашэрт.
Урысейм и ТхакIуэхэм я зэгухьэныгъэм и тхьэмадэм и къалэныр пIалъэкIэ зыгъэзащIэ Иванов Николай съездыр къызэIуихыу, къызэхуэсахэм фIэхъус псалъэ яжриIа иужь, ди къэралым и тхакIуэ нэхъыжь дыдэу къалъытэ Бушин Владимир псалъэ иритащ.
Къэралым и ТхакIуэхэм я зэгухьэныгъэм хуэгъэза чэнджэщ куэд щыжаIащ а зэIущIэм, ауэ Куняев Станислав я тхьэмадэу тхакIуэ гупым ягъэхьэзыра Iуэху еплъыкIэр сигу ирихьащи, фи пащхьэ изолъхьэ:
1. Правленэм и тхьэмадэу ха-хым ТхакIуэхэм я зэгухьэныгъэр зы унагъуэм хуэдэу, гуп щхьэхуэ зы-зыщI къахэмыкIыу зэтриIыгъэн хуейщ.
2. ТхакIуэ ныбжьыщIэу цIыху 40-60 хуэдиз зэхуашэсу абыхэм Iуэху яхузехьэн хуэдэу гъэхьэзырын.
3. ТхакIуэхэм я зэгухьэныгъэр мылъку и лъэныкъуэкIэ щытыкIэ гугъум къикIа зэрыхъуну Iэмалхэр къэлъыхъуэн.
4. Жылагъуэ зэгухьэныгъэхэм ехьэлIа унафэм 2014 гъэм халъхьа зэхъуэкIыныгъэхэм тету Уставыр зэгъэзэхуэжын.
5. ТхакIуэхэм я зэгухьэныгъэм езым и Интернет сайт къызэригъэпэщын.
6. УнафэщIу хаххэм «Российский писатель» газетыр къыдэкIыу зэтраублэжын хуейщ е «Литературная газета» къыдэкIыгъуэм я тхыгъэхэр традзапхъэщ.
7. ТхакIуэхэм я зэгухьэныгъэм хэтхэм я реестрыр, анкетэхэр ирикъуу зэгъэпэщын.
8. Союзым и аппаратыр зэпэщ щIын.
9. Союзым и унафэщIымрэ и аппаратым хэтхэмрэ къэрал властым и органхэм жыджэру ядэлэжьэн.
10. Ди къэралым и Президентым, Роспечатым я грантхэр къэхьынымкIэ зэпеуэхэм ТхакIуэхэм я зэгухьэныгъэр хыхьэн.
Гу зылъытапхъэу а зэIущIэм щыжаIахэм ящыщщ «Урысей Федерацэм литературэм къэрал дэIэпыкъуныгъэ щетыным и IуэхукIэ» унафэм елэжьыжу федеральнэ, хэгъэгу, муниципальнэ щIыналъэхэм къыщащтэн зэрыхуейр.
ЗанщIэу къыхэгъэщыпхъэщ XV съездым зэхъуэкIыныгъэ къахуихьыну куэд щыгугъыу зэрыпэплъар. ТхакIуэхэм я зэгухьэныгъэм и лэжьыгъэмкIэ мыарэзыуэ мызэ-мытIэу тепсэлъыхьа яхэт-ти, Iуэхум унафэ пыухыкIа тращIыхьын мурад яIэу и нэхъы-бэр къекIуэлIат. Языныкъуэхэм мыгъуагъэ псори унафэщIым тралъхьэрт. Арати, иджырей зэхуэсым Iуэху нэхъыщхьэу къащыпэщылъхэм ящыщт Урысейм и ТхакIуэхэм я зэгухьэныгъэм и Правленэм и тхьэмадэр хэхыныр. А къулыкъур нэхъ зыхуагъэфащэу цIыхуитI ягъэбелджылат, зыр — Урысейм и ТхакIуэхэм я зэгухьэныгъэм и Правленэм и унафэщI къалэныр пIалъэкIэ зыгъэзащIэ Иванов Николайт, адрейр Урысейм и ТхакIуэхэм я зэгухьэныгъэм хэт, Къэрал Думэм и депутат Шаргунов Сергейт. ТIуми щытхъу я куэдт, ауэ Шаргуновым ТхакIуэхэм я зэгухьэныгъэм и Правленэм зэи зэрыщымылэжьар, хэгъэгу тхакIуэхэр зэримыцIыхур къалъытэу япэщIыкIэ Правленэм хагъэхьэу и зэфIэкIхэр щигъэнэIуэну Iэмал иратыныр нэхъ къезэгъырт.
Апхуэдэ щIыкIэкIэ, съездым и пщэ дэлъа Iуэхугъуэ псоми хэплъа иужь къызэхуэсахэм IэIэткIэ Урысейм и ТхакIуэхэм я зэгухьэныгъэм и тхьэмадэу Иванов Николай хахащ.
Тхьэзэплъ Хьэсэн,
УФ-м щэнхабзэмкIэ щIыхь зиIэ и лэжьакIуэ,
УФ-м и Литературэсаугъэт Иным и лауреат.
